<classify> KATIBU Mkuu, Wizara ya Afya, Maendeleo ya Jamii, Jinsia Wazee na Watoto, Dk Zainabu Chaula amesema licha ya kuwepo kwa mfumo madhubuti wa ukaguzi wa dawa nchini bado kuna mianya inayotakiwa kuimarishwa ili kuhakikisha jamii inalindwa dhidi ya matumizi ya dawa zisizokuwa na ubora stahiki kwa kuwa zinahatarisha afya.Akasema takwimu za Shirika la Afya Duniani WHO zinaeleza kuwepo kwa asilimia 10 ya dawa zisizokuwa na ubora stahiki zinazoingia katika soko duniani, jambo linalohitaji nguvu zaidi kufuatilia suala hilo.Dk Chaula alisema hayo Dar es Salaam jana wakati akifungua warsha ya wakaguzi wa dawa nchini yenye lengo la kuwajengea uwezo. Warsha hiyo ya siku tano imeandaliwa na Mamlaka ya Chakula na Dawa nchini TFDA kwa kushirikiana na WHO na washiriki wakitokea Tanzania Bara, Zanzibar na Malawi. Kuhusu dawa zisizokuwa na ubora stahiki alisema changamoto kubwa ni namna ya kufanya ukaguzi sahihi kwa kushirikiana na wakaguzi kuhakikisha uwepo wa usambazaji mzuri kuanzia kwa wauzaji wa jumla, rejareja na wengineo wanaojumuishwa katika mnyororo mzima wa usambazaji wa dawa.Alisema licha ya kwamba TFDA inafanya jitihada kubwa kukabiliana na ukaguzi wa dawa, lakini ni muhimu jitihada zaidi zikaongezwa. Aidha alisema kupitia warsha hiyo wakaguzi wataweza kujifunza na kuona namna ya kuleta mabadiliko ili ukaguzi unapofanyika, jamii iweze kujilinda katika matumizi ya dawa zenye kiwango cha chini na kuona namna ya kuzuia mipaka. Kadhalika alitoa mwito kwa washiriki kutoka Malawi na Zanzibar kujifunza kile kinachofanywa na TFDA ili kwa pamoja kuweza kudhibiti dawa hizo kwa nchi za Afrika na kulinda jamii.Ipo haja ya kutoa taarifa kwa mamlaka zinazohusika pindi bidhaa inapoingia mipakani mwa nchi moja kwenda nyingine na kuwasiliana kwa haraka kabla haijaleta madhara yenye kuwaumiza walaji, alisema Dk Chaula na kuongeza kuwa warsha itafundisha zaidi mbinu za kudhibiti ubora wa vifaa vinavyohusiana na masuala ya dawa za binadamu na hata za wanyama.Kwa upande wake, Kaimu Mkurugenzi Mkuu wa TFDA, Dk Candida Shirima alisema mafunzo hayo kwa wakaguzi yatawezesha udhibiti wa usambazaji bora wa dawa Tanzania. Alisema kadhalika yataongeza uwezo katika udhibiti wa mfumo wa usambazaji wa dawa nchini ili kwamba dawa inapozalishwa kama usambazaji si mahiri na hautumii mifumo sahihi, ubora na umahiri na usalama wa dawa unaweza kuathirika katika usafirishaji, utunzaji. Aliongeza kuwa iwapo mfumo huo hautakuwa sahihi kadhalika mgonjwa ataweza kushindwa kupata dawa inayokidhi vigezo vya ubora na usalama.Dk Candida alisema ni mafunzo ambayo yataimarisha uwezo wa wakaguzi wao wa dawa katika kusimamia kikamilifu mfumo huo wa dawa ili uendelee kuwa na vigezo muhimu, ubora, usalama na ufanisi. Mwakilishi wa WHO nchini, Dk Tigest Mengetsu alisema jukumu kubwa walilonalo wakaguzi wa dawa nchini ni kuhakikisha inalinda jamii katika dawa zisizo salama pamoja na bidhaa za afya kwa ujumla. Alisema jukumu kubwa kwa mamlaka za ukaguzi wa dawa ni pamoja na bidhaa za afya zinazingatia sheria na taratibu za uzalishaji, ubora, usalama na ufanisi kuanzia katika mnyororo mzima.  <topic>: KITAIFA 